Objava zahtevka za odobritev spremembe specifikacije proizvoda, ki ni manjša, v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2021/C 93/07)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od dneva te objave.

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s prvim pododstavkom člena 53(2) Uredbe (EU) št. 1151/2012

„PERA MANTOVANA“

EU št.: PGI-IT-01533-AM01 – 19.7.2018

ZOP ( )ZGO (X)

1. Skupina vložnikov in pravni interes

C.OR.MA. Soc. Coop. Via Cantone, 20 – San Giovanni del Dosso (MN), Italy

Tel. +39 0386757323

Faks +39 0386757921

pera@opcorma.it

corma@pec.confcooperative.it

C.OR.MA. Soc. Coop. s sedežem na naslovu Via Cantone, 20 – San Giovanni del Dosso (MN) ima pravico vložiti zahtevek za spremembo v skladu s členom 13(1) odloka ministrstva za kmetijske, živilske in gozdarske politike št. 12511 z dne 14. oktobra 2013.

2. Država članica ali tretja država

Italija

3. Postavka v specifikaciji proizvoda, na katero se sprememba nanaša

☐ Ime proizvoda

☒ Opis proizvoda

☒ Geografsko območje

☒ Dokazilo o poreklu

☒ Metoda proizvodnje

☒ Povezava

☒ Označevanje

☒ Drugo [pakiranje, nadzorni organ, oznaka]

4. Vrsta sprememb

☐ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

☒ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

5. Spremembe

Opis proizvoda

— Člen 1 sedanje specifikacije proizvoda

„Zaščitena geografska označba ‚Pera Mantovana‘, ki ji sledi navedba ene od sort, določenih v členu 2 spodaj, se uporablja za sadeže, ki izpolnjujejo pogoje in zahteve, določene v tej specifikaciji proizvoda.“

se spremeni:

„Zaščitena geografska označba ‚Pera Mantovana‘ se uporablja za sadeže, ki izpolnjujejo pogoje in zahteve, določene v tej specifikaciji proizvoda.“

Besedilo „ki ji sledi navedba ene od sort, določenih v členu 2 spodaj“ se črta, ker se registrirano ime glasi „Pera Mantovana“ in sorte, navedene v specifikaciji proizvoda, ne spadajo pod registrirano ime, kot bi bilo mogoče napačno sklepati iz sedanjega besedila.

— Člen 2 sedanje specifikacije proizvoda in točka 5(a) povzetka, ki je na voljo v zbirki DOOR

Stavka:

„Označba ‚Pera Mantovana‘ se uporablja izključno za sadeže naslednjih kultivarjev hrušk: abate fetel, conference, decana del comizio, kaiser, max red bartlett in williams.“

in

„Sadeži, pridelani iz sort hrušk williams, max red bartlett, conference, decana del comizio, abate fetel in kaiser, ki se gojijo na ustreznih zemljiščih z neintenzivnimi metodami.“

se spremenita:

„Označba ‚Pera Mantovana‘ se uporablja izključno za sadeže naslednjih kultivarjev hrušk: abate fetel, conference, decana del comizio, kaiser, max red bartlett, williams, carmen in santa maria.“

Dodani sta bili sorti carmen in santa maria.

Za zgodnejše uživanje sadežev z ZGO „Pera Mantovana“ in posodobitev nabora sort se predlaga, da se dodata zgodnji sorti carmen in santa maria, ki se obirata prej. Tako kot druge sorte, ki so že vključene v specifikacijo proizvoda z ZGO, sta bili sorti carmen in santa maria v preteklosti gojeni na tem območju, vendar prej nista bili vključeni zaradi proizvodnje v omejenih količinah. V zadnjih letih se je povpraševanje potrošnikov povečalo, tudi zaradi njune zgodnje proizvodnje.

Sprememba se nanaša tudi na točko 5(a) povzetka, ki je na voljo v zbirki DOOR, in je bila vključena v točko 3.2 enotnega dokumenta.

— Člen 6 sedanje specifikacije proizvoda

Naslednje besedilo:

ZGO „Pera Mantovana“ mora imeti ob sprostitvi na trg naslednje značilnosti: Abate fetel lupina: svetlo zelenkasto rumena, rjaste barve ob jamici pri muhi in peclju; oblika: spodaj odebeljena, precej podolgovata; velikost: najmanjši premer je 65 mm; povprečna teža sadeža: najmanj 260 g; vsebnost sladkorja: 11 v stopinjah Brix; čvrstost: 5; okus: sladek. Conference lupina: zelenkasto rumena z rjasto barvo okrog jamice pri muhi, ki pogosto pokriva spodnjo tretjino sadeža; oblika: pogosto simetrična hruškasta; velikost: premer je 60 mm; povprečna teža sadeža: najmanj 158 g; vsebnost sladkorja: 11 v stopinjah Brix; čvrstost: 5,5; okus: sladek. Decana del comizio lupina: gladka, svetlo zelenkasto rumena, na delu, izpostavljenem soncu, pogosto rožnata, ponekod rjaste barve; oblika: stožčasta; velikost: najmanjši premer je 70 mm; povprečna teža sadeža: najmanj 240 g; vsebnost sladkorja: 11 v stopinjah Brix; čvrstost: 4; okus: sladek, aromatičen. Kaiser lupina: hrapava, v celoti rjaste barve; oblika: hruškasta, spodaj odebeljena; velikost: najmanjši premer je 65 mm; povprečna teža sadeža: najmanj 250 g; vsebnost sladkorja: 11 v stopinjah Brix; čvrstost: 5,7; okus: rahla, sočna in mehka pulpa prijetnega okusa. Williams in max red bartlett lupina: gladka, z osnovo rumene barve, bolj ali manj prekrita z rožnato ali živo rdečo barvo, ponekod progasta; oblika: manjša hruškasta; velikost: najmanjši premer je 60 mm; povprečna teža sadeža: najmanj 185 g; vsebnost sladkorja: 11 v stopinjah Brix; čvrstost: 6,5; okus: sladek, aromatičen.

se spremeni in prestavi v člen 2 spremenjene specifikacije proizvoda:

ZGO „Pera Mantovana“ mora imeti ob sprostitvi na trg naslednje značilnosti: Abate fetel lupina: svetlo zelenkasto rumena, rjaste barve ob jamici pri muhi in peclju; oblika: spodaj odebeljena, precej podolgovata; velikost: najmanjši premer je 60 mm; najnižja vsebnost sladkorja: 11 v stopinjah Brix; največja čvrstost: 5,5/0,5 kg/cm2. Conference lupina: zelenkasto rumena z rjasto barvo okrog jamice pri muhi, ki pogosto pokriva spodnjo tretjino sadeža; oblika: pogosto simetrična hruškasta; velikost: najmanjši premer je 60 mm; najnižja vsebnost sladkorja: 11 v stopinjah Brix; največja čvrstost: 5,5/0,5 kg/cm2. Decana del comizio lupina: gladka, svetlo zelenkasto rumena, pogosto rožnata, ponekod rjaste barve; oblika: stožčasta; velikost: najmanjši premer je 70 mm; najnižja vsebnost sladkorja: 11 v stopinjah Brix; največja čvrstost: 4,5/0,5 kg/cm2. Kaiser lupina: hrapava, v celoti rjaste barve; oblika: hruškasta, spodaj odebeljena; velikost: najmanjši premer je 60 mm; najnižja vsebnost sladkorja: 11 v stopinjah Brix; največja čvrstost: 6,0/0,5 kg/cm2. Williams in max red bartlett lupina: gladka, z osnovo rumene barve, bolj ali manj prekrita z rožnato ali živo rdečo barvo, ponekod progasta; oblika: manjša hruškasta; velikost: najmanjši premer je 60 mm; najnižja vsebnost sladkorja: 11 v stopinjah Brix; največja čvrstost: 7,0/0,5 kg/cm2.

Pri opisih značilnosti sadežev vseh sort so bile vnesene naslednje spremembe:

— Povprečna teža sadeža je bila črtana, saj ne predstavlja kvalitativnega vidika in je neposredno povezana z velikostjo. Poleg teže je velikost sadeža tista, ki določa kvalitativni in komercialni vidik.

— Opis okusa je bil črtan, saj predstavlja subjektiven parameter in ga je zato težko oceniti.

— V zvezi s parametrom „čvrstosti“ se predlaga dopolnitev z besedo „največja“ in mersko enoto (kg), s čimer se določi najvišja vrednost, ki ne sme biti presežena.

— Zaradi večje jasnosti se pred besedama „vsebnost sladkorja“ predlaga dopolnitev z besedo „najnižja“. Vrednosti, navedene v specifikaciji proizvoda, je zato treba obravnavati kot spodnjo mejo.

Poleg tega:

— pri sorti abate fetel: velikost je bila spremenjena z najmanjšega premera 65 mm na 60 mm;

— pri sorti kaiser: velikost je bila spremenjena z najmanjšega premera 65 mm na 60 mm.

Predlaga se rahlo zmanjšanje velikosti sort abate fetel in kaiser, in sicer z najmanjšega premera 65 mm na 60 mm. Vzrok za to je povečano povpraševanje v preteklih letih po manjši velikosti sadežev (za posamezne obroke) za uporabo v obratih javne prehrane, v šolah (sistem razdeljevanja sadja v šolah) in v vseh primerih, ko se sadje uživa zunaj doma.

Za naslednje sorte se zahteva zvišanje vrednosti parametra čvrstosti: pri sorti abate fetel s 5 na 5,5, pri sorti kaiser s 5,7 na 6, pri sorti decana del comizio s 4 na 4,5 ter pri sortah williams in max red bartlett s 6,5 na 7. Upoštevati je treba najvišjo vrednost parametra čvrstosti, izraženo v kg/cm2. Ta vrednost se je zvišala, da bi se proizvod lahko skladiščil pod optimalnimi pogoji in tako bolje ustrezal zahtevam potrošnikov v smislu kakovosti ter da bi lahko dlje ostal na trgu, zlasti pri izvozu.

V skladu s spremembo iz člena 2 zgoraj so bili dodani tudi naslednji opisni parametri za sorti santa maria in carmen.

Santa maria lupina: gladka, z osnovo zelenkasto rumene barve; oblika: hruškasta ali prisekana hruškasta; velikost: najmanjši premer je 60 mm; najnižja vsebnost sladkorja: 11 v stopinjah Brix; največja čvrstost: 6,0/0,5 kg/cm2. Carmen lupina: zelena z rožnatimi odtenki; oblika: spodaj odebeljena, nekoliko podolgovata; velikost: najmanjši premer je 60 mm; najnižja vsebnost sladkorja: 11 v stopinjah Brix; največja čvrstost: 6,0/0,5 kg/cm2.

Sprememba je bila vključena v točko 3.2 enotnega dokumenta, njen namen pa je dodati kemijske in fizikalne lastnosti na seznam sort, za katere je dovoljena ZGO „Pera Mantovana“, kot je določeno v povzetku, ki je na voljo v zbirki DOOR.

Geografsko območje

Člen 3 sedanje specifikacije proizvoda

Zaradi združitve več občin so potrebni številni popravki navedenih imen. Zlasti:

— združitev občin Carbonara sul Po in Borgofranco sul Po je privedla do ustanovitve nove občine Borgocarbonara,

— združitev občin Borgoforte in Virgilio je privedla do ustanovitve nove občine Borgo Virgilio,

— združitev občin Pieve di Coriano, Revere in Villa Poma je privedla do ustanovitve nove občine Borgo Mantovano,

— združitev občin Sermide in Felonica je privedla do ustanovitve nove občine Sermide e Felonica.

Člen 3 se ustrezno spremeni:

„Območje proizvodnje obsega del ozemlja pokrajine Mantova, ki je primeren za gojenje hrušk, in vključuje naslednje občine: Sabbioneta, Commessaggio, Viadana, Pomponesco, Dosolo, Gazzuolo, Suzzara, Borgo Virgilio, Motteggiana, Bagnolo San Vito, Sustinente, Gonzaga, Pegognaga, Moglia, San Benedetto Po, Quistello, Quingentole, San Giacomo delle Segnate, San Giovanni del Dosso, Schivenoglia, Borgo Mantovano, Ostiglia, Serravalle a Po, Poggio Rusco, Magnacavallo, Borgocarbonara in Sermide e Felonica.“

Sprememba se nanaša tudi na točko 5(c) povzetka, ki je na voljo v zbirki DOOR, in je bila vključena v točko 4 enotnega dokumenta.

Dokazilo o poreklu

— Člen 5 sedanje specifikacije proizvoda

Naslednji odstavek:

„Dežela Lombardija preveri izpolnjevanje ustreznih tehničnih pogojev, kot so opisani v členu 4 zgoraj. Hruške, primerne za proizvodnjo proizvoda ‚Pera Mantovana‘, so vpisane v ustrezni register, ki se vzpostavlja, posodablja in objavlja enkrat letno. Izvod navedenega registra se predloži vsem občinam na geografskem območju. Ministrstvo za kmetijske, živilske in gozdne vire navede postopke, ki jih je treba upoštevati glede prijave in popisa letne proizvodnje ter pridobitve ustreznih potrdil za pravilno in primerno spremljanje proizvodnje, ki se vsako leto prizna in trži z zaščiteno geografsko označbo.“

se zamenja in prestavi v člen 4:

„Vsaka faza proizvodnega postopka se spremlja z beleženjem vseh vhodnih in izhodnih proizvodov za vsako fazo posebej. Nadzorni organ zagotavlja sledljivost proizvoda s pomočjo registrov proizvajalcev in pakirnic, ki jih vodi v ta namen, ter prijav uporabljenih katastrskih parcel in proizvedenih količin. Vsi proizvajalci, vpisani v ustrezne registre, se preverjajo v skladu s specifikacijo proizvoda in načrtom nadzora, povezanim z njo, ki ga pripravi nadzorni organ.“

Ta odstavek je bilo treba nadomestiti za uskladitev specifikacije proizvoda z zahtevami Uredbe (EU) št. 1151/2012.

Za preverjanje skladnosti s tehničnimi pogoji, opisanimi v specifikaciji proizvoda, ni pristojna dežela Lombardija, temveč nadzorni organ, ki ga v ta namen pooblasti ministrstvo za kmetijske, živilske in gozdarske politike.

Novo besedilo ne spreminja določb v zvezi z vnosom sadovnjakov hrušk v registre/sezname in obveščanjem o proizvodnji, kar po veljavnih pravilih neposredno vodi nadzorni organ v skladu z ustreznim načrtom nadzora, ki ga odobri ministrstvo za kmetijske, živilske in gozdarske politike.

Zato je to uradna sprememba odstavka, ki ne spreminja dosedanjih nadzornih postopkov.

Metoda proizvodnje

— Člen 4 sedanje specifikacije proizvoda

— Črta se naslednji stavek: „Namakanje, gnojenje ter drugi načini gojenja in kmetovanja se morajo izvajati v skladu s tehničnimi pravili, ki jih določijo pristojne službe dežele Lombardije.“ Prakse gojenja in kmetovanja so del zgodovinske dediščine proizvodnega območja, pri čemer ima javni organ le podporno vlogo pri izboljševanju kakovosti proizvodov s pripravo kmetijskih specifikacij in pravil za zaščito integrirane pridelave. Poleg tega v skladu s spremembo iz prejšnje točke preverjanje skladnosti s kmetijskimi praksami, določenimi v specifikaciji proizvoda, izvaja nadzorni organ, ki ga pooblasti ministrstvo za kmetijske, živilske in gozdarske politike. Ta sprememba odstavka zato ne spreminja dosedanjih nadzornih postopkov.

— Naslednji stavek: „Uporabijo se lahko splošno uveljavljene sadilne razdalje, pri čemer lahko pri novih zasaditvah gostota znaša največ 5 000 rastlin na hektar.“ se spremeni: „Uporabijo se lahko splošno uveljavljene sadilne razdalje, pri čemer lahko pri novih zasaditvah gostota znaša največ 6 000 rastlin na hektar.“ Največja gostota na hektar se je povečala na 6 000 rastlin. Na podlagi zahteve za uvedbo metode „navpičnega“ gojenja, ki se je razvilo iz vretenaste gojitvene oblike, se predlaga povečanje največjega števila rastlin na hektar s 5 000 na 6 000, s čimer se rastlina prilagodi naprednejšim tehnikam, hkrati pa se ohrani enaka kakovost končnega proizvoda, kot je opisana v specifikaciji proizvoda.

— Naslednji stavek: „Dovoljene standardne metode gojenja temeljijo na obliki „emilijske vaze“ in njenih različicah; dovoljeni špalirni obliki sta pahljačasta in vretenasta oblika ter njune različice.“

se spremeni:

„Standardne metode gojenja temeljijo na obliki „emilijske vaze“ in njenih različicah; dovoljene špalirne oblike so pahljačasta, vretenasta in navpična oblika ter njihove različice.“

„Navpična oblika“ je bila vključena med metode gojenja, saj se je razvila iz vretenaste gojitvene oblike.

— Naslednji stavek: „Načini gojenja morajo obsegati vsaj eno zimsko rez in dve rezi v rastni dobi.“ se spremeni: „Načini gojenja morajo obsegati vsaj eno zimsko rez.“ Zahteva po „dveh rezeh v rastni sezoni“ se črta, saj so takšni postopki zdaj zaradi zdravstvenega varstva rastlin prepovedani: odstranjevanje mladik olajša vstop v rastlino patogenu Erwinia amylovora, ki povzroča hrušev ožig.

— Naslednji stavek: „Pri zagotavljanju varstva rastlin je treba, kadar je mogoče, uporabljati predvsem celostne ali ekološke postopke.“ se preoblikuje: „Pri zagotavljanju varstva rastlin je treba uporabljati celostne ali ekološke postopke.“ Stavek se preoblikuje, da je natančnejši in kmete zavezuje k uporabi celostnih ali ekoloških postopkov.

— Naslednji stavek: „Na hektar se lahko pridela največ 45 000 kg vseh dovoljenih sort.“ se spremeni: „Na hektar se lahko pridela največ 55 000 kg vseh dovoljenih sort.“ Največja proizvodnja na hektar se poveča na 55 000 kg za vse dovoljene sorte. Predlaga se, da se največja proizvodnja na hektar poveča s 45 000 kg na 55 000 kg, saj so z novimi tehničnimi inovacijami, ki so bile vpeljane v kmetijstvo v preteklih letih (fertigacija, nove podlage, gostejši nasadi, nove sorte itd.), mogoči večji donosi, ne da bi bile pri tem ogrožene posebne značilnosti proizvoda.

— Črta se naslednji stavek: „Dežela Lombardija ob upoštevanju sezonsko odvisnega razvoja in okoljskih razmer za gojenje vsako leto do 15. julija okvirno določi povprečno proizvodnjo na enoto v okviru zgornjih meja za vsak kultivar, naveden v členu 2.“ Predlaga se, da se ta pristojnost dežele Lombardije črta, ker ni pomembna za vsebino specifikacije proizvoda, v kateri je jasno določena zgornja meja proizvodnje na hektar, ki jo morajo kmetje upoštevati.

— Stavek: „Pri konzerviranju sadežev, ki se lahko označijo z ZGO ‚Pera Mantovana‘, je treba uporabiti način hlajenja.“ se spremeni: „Pri konzerviranju sadežev, ki ustrezajo pogojem za trženje z ZGO ‚Pera Mantovana‘, je treba uporabiti način hlajenja.“ Stavek je bil predelan z namenom večjega poudarka na ustreznosti proizvoda za pridobitev potrdila o ZGO.

— Črta se naslednji stavek: „Vlažnost in temperatura v hladilnicah morata ustrezati zahtevam glede kakovosti.“ Zdi se primerno črtati ta stavek, saj ne vsebuje objektivnih in merljivih parametrov, zaradi česar je nejasen in nepopoln. Poleg tega se lahko parametra vlažnosti in temperature v hladilnicah spreminjata glede na različne zahteve kupcev v zvezi z zrelostjo proizvoda.

— Stavek: „Sorte conference, decana del comizio in kaiser, ki se tržijo spomladi, je treba hraniti v kontrolirani atmosferi.“ se spremeni: „Količine sort (williams, max red bartlett, abate fetel, conference, decana del comizio in kaiser), ki se tržijo spomladi, je treba hraniti v kontrolirani atmosferi.“ S tem formalnim popravkom se poudari, da gre za „količine“, ki se tržijo. Poleg tega se z uvedbo novih načinov konzerviranja lahko spomladi tržijo tudi sorte williams, max red bartlett in abate fetel, zato se zahteva njihova vključitev v specifikacijo proizvoda.

Povezava

Informacije iz leta 1998 za vključitev proizvoda „Pera Mantovana“ v register ZOP-ZGO Evropske unije so bile dodane v specifikacijo proizvoda in navedene v točki 5 enotnega dokumenta; to je bilo vključeno v točko 5(d) in (f) povzetka, ki je na voljo v zbirki DOOR. Poleg tega so bile določene zahteve, ki so podlaga za registracijo označbe „Pera Mantovana“. Ker so te informacije že vključene v registracijsko dokumentacijo, je sprememba izključno redakcijska.

Dodajo se naslednje informacije:

„Zahteva za registracijo temelji na kakovosti sadežev z označbo ‚Pera Mantovana‘, kar je posledica naravnih dejavnikov. Območje, ki se tradicionalno imenuje Oltrepò Mantovano, ima nekaj najstarejših in najzanimivejših primerov kakovostnega gojenja hrušk. Med območjem Oltrepò Mantovano in značilnostmi lokalne proizvodnje hrušk skozi zgodovino obstaja tesna povezava. Na ozemlju prevladuje velika aluvialna ravnina, kjer so se sčasoma združile naplavine različnih povodij. To je zemljo znatno obogatilo z minerali in ustvarilo rodovitna tla, ki omogočajo proizvodnjo hrušk z odličnimi rezultati glede kakovosti. Hruške se lahko na tem območju gojijo brez načinov ‚siljenja‘, ki so zaradi tehnoloških inovacij v zadnjih letih na voljo v kmetijstvu, pri čemer se ustrezno izkoriščajo naravni pogoji zadevnega območja, ki se bistveno razlikujejo od pogojev sosednjih območij. Številne znanstvene študije so pokazale posebno primernost tega območja za proizvodnjo hrušk in potrdile izjemno rodovitnost zemlje, na kateri se goji ‚Pera Mantovana‘. Kmetje na tem območju gojijo hruške že več sto let. Hruške so več stoletij veljale za dragocen sadež, ki pa je bil omejen predvsem na ‚brole‘ [kuhinjske vrtove] plemiških dvorov. V dvajsetem stoletju so se izboljšale tržne strukture, transport in skladišča, zato je gojenje hrušk doživelo razmah, kar je privedlo do izboljšav v količini in kakovosti.“

Drugo

Pakiranje in označevanje

Člen 7 sedanje specifikacije proizvoda

— Odstavek: „Pri trženju v prehrambne namene mora biti proizvod ‚Pera Mantovana‘ zapakiran na način, ki omogoča pritrjevanje posebnih oznak. Embalaža mora biti vedno zapečatena tako, da vsebine ni mogoče odstraniti, ne da bi se pretrgal pečat.“ se spremeni: „Pri trženju mora biti proizvod ‚Pera Mantovana‘ pakiran tako, da je mogoče pritrditi posebno oznako z napisom ‚Pera Mantovana‘ in ‚Indicazione Geografica Protetta‘ [‚Zaščitena geografska označba‘] ali njeno kratico ‚IGP‘ [‚ZGO‘] na 50 % posameznih sadežev v pakiranju ali neposredno na embalažo, če je zapečatena.“ Črta se naslednji stavek: „Embalaža mora biti vedno zapečatena tako, da vsebine ni mogoče odstraniti, ne da bi se pretrgal pečat“, pri čemer se doda pojasnilo, da je treba proizvod „Pera Mantovana“ zapakirati tako, da je mogoče pritrditi posebno oznako na 50 % posameznih sadežev ali neposredno na embalažo, če je zapečatena. Sprememba upošteva številne težave, povezane z različnimi vrstami embalaže, ki se lahko uporabljajo. Vsa embalaža ni primerna za pečatenje, zlasti v primeru velikih pakiranj, kot so gajbe, škatle in zaboji, za prodajo proizvoda po kosih. Da se zagotovi identifikacija sadeža, se zdi primerno, da ima vsaj 50 % sadežev v takšni embalaži nalepke; v primeru pakiranj brez nalepk na sadežih se zdi primerno, da se pakiranje zapečati tako, da vsebine ni mogoče odstraniti, ne da bi se pretrgal pečat. Odstavek, ki je bil spremenjen, kot je navedeno zgoraj, je bil dodan v točko 3.5 enotnega dokumenta.

— Naslednji stavek se doda zato, da se lahko pakirnice prosto odločajo glede vrste embalaže in se tako bolje odzivajo na potrebe trga. „Uporablja se lahko vsa embalaža, sprejeta v EU v skladu z veljavno zakonodajo, ne glede na to, ali se lahko zapečati (košare, platoji) oziroma ali je odprta (gajbe, škatle, zaboji).“

— Odstavek: „Proizvod je treba tržiti od 10. avgusta do 31. maja naslednjega leta, zlasti v obdobjih, navedenih spodaj za vsak kultivar: Abate fetel: od 20. septembra do 10. februarja; Conference: od 15. oktobra do 30. maja; Decana del comizio: od 30. septembra do 30. marca; Kaiser: od 15. septembra do 15. marca; Max red bartlett: od 20. avgusta do 10. novembra; Williams: od 10. avgusta do 10. novembra.“ se spremeni: „Proizvod je treba tržiti v obdobju med 15. julijem in 30. junijem naslednjega leta.“ Obdobje, ko se proizvod lahko trži, se spremeni: „Proizvod je treba tržiti v obdobju med 15. julijem in 30. junijem naslednjega leta.“ Črta se naslednje besedilo: „zlasti v obdobjih, navedenih spodaj za vsak kultivar“ in ustrezne informacije za vsak kultivar. Predlaga se sprememba začetnega in končnega datuma trženja proizvoda:

— začetni datum trženja proizvoda: 15. julij namesto 10. avgust za promocijo zgodnjih kultivarjev carmen in santa maria, katerih vključitev se zahteva, in ker je bilo treba z obiranjem vseh sort v preteklih letih zaradi podnebnih sprememb vedno pogosteje začeti prej;

— končni datum trženja proizvoda: prestavljen z 31. maja na 30. junij, saj sodobni načini konzerviranja, ki so se postopoma razvili, omogočajo daljše hranjenje proizvoda brez poslabšanja njegove kakovosti. Poleg tega ponudba zaradi tržnih zahtev ne sme biti skoncentrirana v kratkem obdobju. Datumi, določeni za trženje posameznih sort, so povezani s sezonskimi vremenskimi razmerami, ki so vse bolj spremenljive, zato omejevanje na točno določene datume ni več realno.

— Odstavek: „Na embalaži mora biti z enako velikimi črkami navedeno ‚Pera Mantovana‘, čemur sledi ‚Zaščitena geografska označba‘ in nato ime kultivarja. V istem vidnem polju morajo biti navedeni ime, naziv podjetja in naslov pakirnice ter prvotna bruto teža.“ in naslednji stavek v točki 5(h) povzetka: „Ob sprostitvi na trg mora biti na proizvodu navedeno ‚Pera Mantovana‘, čemur sledi ‚Indicazione Geografica Protetta‘ (‚Zaščitena geografska označba‘) in katera koli oznaka.“ se spremenita: „Oznaki ‚Pera Mantovana‘ in ‚Indicazione Geografica Protetta‘ (‚Zaščitena geografska označba‘) ali njena kratica ‚IGP‘ (‚ZGO‘) morajo biti navedene na sprednji ali notranji strani embalaže ali zabojev z jasnimi in čitljivimi enako velikimi tiskanimi črkami. V istem vidnem polju so lahko navedeni tudi ime, blagovna znamka ali naziv podjetja in naslov pakirnice ter ime kultivarja.“ Navedeno je bilo mesto oznake „Pera Mantovana“ in „Indicazione Geografica Protetta“ („Zaščitena geografska označba“) na pakiranju. Navedba kultivarja, blagovne znamke ali naziva podjetja in naslova pakirnice na embalaži je postala neobvezna, zahteva po navedbi prvotne bruto teže pa je bila črtana, ker ne gre za prepoznavno značilnost proizvoda in ni obvezna za to vrsto proizvoda. Predlagana sprememba se nanaša na točko 3.6 enotnega dokumenta.

— Členu se doda naslednji odstavek: „Če se končnemu potrošniku proizvod prodaja po kosih in je zapakiran v embalaži ali zapečatenih platojih ali vsebuje sadeže z nalepkami, mora biti postavljen v posebne predelke ali zaboje, na katerih so jasno navedene enake informacije, kot se za embalažo zahtevajo v specifikaciji proizvoda, ali informacije, navedene na embalaži s posameznimi sadeži, ki se prodajajo po kosih.“ Namen dodajanja teh informacij je regulirati prodajo proizvoda, ki je zapakiran v embalaži ali zapečatenih platojih ali vsebuje sadeže z nalepkami, po kosih, ki običajno poteka na prodajnih mestih, s čimer se potrošniku zagotovijo vse potrebne informacije, da lahko prepozna ZGO „Pera Mantovana“. Dopolnitev se nanaša na točko 3.6 enotnega dokumenta.

— Odstavek: „Na zahtevo zadevnih proizvajalcev se lahko uporabi grafični znak. Ta znak ustreza grafični podobi, vključno s kakršnimi koli referenčnimi barvami, slikovnim ali specifičnim in nedvoumnim logotipom, in se mora vedno uporabljati skupaj z geografsko označbo.“ se črta in nadomesti z naslednjim: „Oznaka je dovolj velika nalepka, da jo je mogoče jasno opaziti. Ima koncentrično eliptično obliko z rumeno barvo v notranjem delu (Yellow p 102 c) in rdečo barvo na zunanjem delu (Pantone p485) ter vsebuje navedbo ‚Pera Mantovana‘ in ‚Zaščitena geografska označba‘ ali njeno kratico ‚ZGO‘ v velikih belih črkah v pisavi ITC Avant Garde Gothic. Dovoljena je uporaba izrazov, ki se nanašajo na podjetja, imena, nazive podjetij, zasebne blagovne znamke in konzorcije, ki niso usmerjeni v promocijo proizvoda in kupcev najverjetneje ne bodo zavajali. Ti izrazi so navedeni na rumeno obarvanem notranjem delu etikete, embalaže ali nalepke s črkami, ki so enako velike kot tiste, ki se uporabljajo za zaščiteno geografsko označbo, ali manjše od njih.“ Odstavek je bil nadomeščen z natančnejšimi določbami, ki so v skladu s prejšnjimi spremembami v zvezi z oznako, njene grafične značilnosti in velikost pa so bile opredeljene za zagotovitev vidnosti in dobre prepoznavnosti proizvoda. Poleg tega se predlaga uporaba izrazov, ki se nanašajo na podjetja, imena, nazive podjetij, zasebne blagovne znamke in konzorcije, ki niso usmerjeni v promocijo proizvoda in kupcev najverjetneje ne bodo zavajali. Ti izrazi so navedeni na rumeno obarvanem notranjem delu etikete, embalaže ali nalepke s črkami, ki so enako velike kot tiste, ki se uporabljajo za zaščiteno geografsko označbo, ali manjše od njih.

— Črta se naslednji stavek: „Navedba ‚Proizvedeno v Italiji‘ mora biti vidna tudi na serijah, ki so namenjene izvozu.“ Predlaga se, da se informacije v zvezi z navedbo „Proizvedeno v Italiji“ črtajo, saj je to že določeno v veljavni zakonodaji.

Oznaka

Da bi proizvod postal prepoznavnejši, se je zdelo primerno vključiti sliko oznake v specifikacijo proizvoda in točko 3.6 enotnega dokumenta.

Nadzorni organ

V skladu s členom 7 spremenjene specifikacije proizvoda se na novo doda sklic na nadzorni organ:

„Spremljanje skladnosti s specifikacijo proizvoda se izvaja v skladu s členom 37 Uredbe (EU) št. 1151/2012. Nadzorni organ, ki je bil izbran za spremljanje ZGO ‚Pera Mantovana‘, je CSQA Certificazioni srl – Via S. Gaetano, 74 – 36016 Thiene (VI) – Italija, Tel. +39 0445313011, Faks +39 0445313070 –csqa@csqa.it.“

S tem se specifikacija proizvoda prilagodi določbam iz člena 7(g) Uredbe (EU) št. 1151/2012.

ENOTNI DOKUMENT

„PERA MANTOVANA“

EU št.: PGI-IT-01533-AM01 – 19.7.2018

ZGO (X) ZOP ( )

1. Ime [ZOP ali ZGO]

„Pera Mantovana“

2. Država članica ali tretja država

Italija

3. Opis kmetijskega proizvoda ali živila

3.1. Vrsta proizvoda

Skupina 1.6 Sadje, zelenjava in žita, sveži ali predelani

3.2. Opis proizvoda, za katerega se uporablja ime iz točke 1

Označba „Pera Mantovana“ se uporablja izključno za sadeže naslednjih kultivarjev hrušk: abate fetel, conference, decana del comizio, kaiser, max red bartlett, williams, carmen in santa maria.

ZGO „Pera Mantovana“ mora imeti ob sprostitvi na trg naslednje značilnosti:

Abate fetel

lupina: svetlo zelenkasto rumena, rjaste barve ob jamici pri muhi in peclju;

oblika: spodaj odebeljena, precej podolgovata;

velikost: najmanjši premer je 60 mm;

najnižja vsebnost sladkorja: 11 v stopinjah Brix;

največja čvrstost: 5,5/0,5 kg/cm2.

Conference

lupina: zelenkasto rumena z rjasto barvo okrog jamice pri muhi, ki pogosto pokriva spodnjo tretjino sadeža;

oblika: pogosto simetrična hruškasta;

velikost: najmanjši premer je 60 mm;

najnižja vsebnost sladkorja: 11 v stopinjah Brix;

največja čvrstost: 5,5/0,5 kg/cm2.

Decana del comizio

lupina: gladka, svetlo zelenkasto rumena, pogosto rožnata, ponekod rjaste barve;

oblika: stožčasta;

velikost: najmanjši premer je 70 mm;

najnižja vsebnost sladkorja: 11 v stopinjah Brix;

največja čvrstost: 4,5/0,5 kg/cm2.

Kaiser

lupina: hrapava, v celoti rjaste barve;

oblika: hruškasta, spodaj odebeljena;

velikost: najmanjši premer je 60 mm;

najnižja vsebnost sladkorja: 11 v stopinjah Brix;

največja čvrstost: 6,0/0,5 kg/cm2.

Williams in max red bartlett

lupina: gladka, z osnovo rumene barve, bolj ali manj prekrita z

rožnato ali živo rdečo barvo, ponekod progasta;

oblika: manjša hruškasta;

velikost: najmanjši premer je 60 mm;

najnižja vsebnost sladkorja: 11 v stopinjah Brix;

največja čvrstost: 7,0/0,5 kg/cm2.

Santa maria

lupina: gladka, z osnovo zelenkasto rumene barve;

oblika: hruškasta ali prisekana hruškasta;

velikost: najmanjši premer je 60 mm;

najnižja vsebnost sladkorja: 11 v stopinjah Brix;

največja čvrstost: 6,0/0,5 kg/cm2.

Carmen

lupina: zelena z rožnatimi odtenki;

oblika: spodaj odebeljena, nekoliko podolgovata;

velikost: najmanjši premer je 60 mm;

najnižja vsebnost sladkorja: 11 v stopinjah Brix;

največja čvrstost: 6,0/0,5 kg/cm2.

3.3. Krma (samo za proizvode živalskega izvora) in surovine (samo za predelane proizvode)

—

3.4. Posebne faze proizvodnje, ki jih je treba izvajati na opredeljenem geografskem območju

Vse faze gojenja in obiranja se morajo izvajati na opredeljenem geografskem območju.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

Pri trženju mora biti proizvod „Pera Mantovana“ pakiran tako, da je mogoče pritrditi posebno oznako z napisom „Pera Mantovana“ in „Indicazione Geografica Protetta“ [„Zaščitena geografska označba“] ali njeno kratico „IGP“ [„ZGO“] na 50 % posameznih sadežev v pakiranju ali neposredno na embalažo, če je zapečatena.

3.6. Posebna pravila za označevanje proizvoda, za katerega se uporablja registrirano ime

Oznaki „Pera Mantovana“ in „Zaščitena geografska označba“ ali njena kratica „ZGO“ morajo biti navedene na sprednji ali notranji strani embalaže ali zabojev z jasnimi in čitljivimi enako velikimi tiskanimi črkami.

V istem vidnem polju so lahko navedeni tudi ime, blagovna znamka ali naziv podjetja in naslov pakirnice ter ime kultivarja.

Če se končnemu potrošniku proizvod prodaja po kosih in je zapakiran v embalaži ali zapečatenih platojih ali vsebuje sadeže z nalepkami, mora biti postavljen v posebne predelke ali zaboje, na katerih so jasno navedene enake informacije, kot se zahtevajo za embalažo, ali informacije, navedene na embalaži s posameznimi sadeži, ki se prodajajo po kosih.

Oznaka je naslednja:

4. Jedrnata opredelitev geografskega območja

Območje proizvodnje, znano tudi kot Oltrepò Mantovano, obsega del ozemlja pokrajine Mantova, ki je primeren za gojenje hrušk, in vključuje naslednje občine: Sabbioneta, Commessaggio, Viadana, Pomponesco, Dosolo, Gazzuolo, Suzzara, Borgo Virgilio, Motteggiana, Bagnolo San Vito, Sustinente, Gonzaga, Pegognaga, Moglia, San Benedetto Po, Quistello, Quingentole, San Giacomo delle Segnate, San Giovanni del Dosso, Schivenoglia, Borgo Mantovano, Ostiglia, Serravalle a Po, Poggio Rusco, Magnacavallo, Borgocarbonara in Sermide e Felonica.

5. Povezava z geografskim območjem

Zahteva za registracijo temelji na kakovosti sadežev z označbo „Pera Mantovana“, kar je posledica naravnih dejavnikov.

Med območjem Oltrepò Mantovano in značilnostmi lokalne proizvodnje hrušk skozi zgodovino obstaja tesna povezava.

Območje, ki se tradicionalno imenuje Oltrepò Mantovano, ima nekaj najstarejših in najzanimivejših primerov kakovostnega gojenja hrušk.

Na ozemlju prevladuje velika aluvialna ravnina, kjer so se sčasoma združile naplavine različnih povodij. To je zemljo znatno obogatilo z minerali in ustvarilo rodovitna tla, ki omogočajo proizvodnjo hrušk z odličnimi rezultati glede kakovosti.

Hruške se lahko na tem območju gojijo brez načinov „siljenja“, ki so zaradi tehnoloških inovacij v zadnjih letih na voljo v kmetijstvu, pri čemer se ustrezno izkoriščajo naravni pogoji zadevnega območja, ki se bistveno razlikujejo od pogojev sosednjih območij.

Številne znanstvene študije so pokazale posebno primernost tega območja za proizvodnjo hrušk in potrdile izjemno rodovitnost zemlje, na kateri se goji „Pera Mantovana“.

Kmetje na tem območju gojijo hruške že več sto let.

Hruške so več stoletij veljale za dragocen sadež, ki pa je bil omejen predvsem na „brole“ [kuhinjske vrtove] plemiških dvorov.

V dvajsetem stoletju so se izboljšale tržne strukture, transport in skladišča, zato je gojenje hrušk doživelo razmah, kar je privedlo do izboljšav v količini in kakovosti.

Sklic na objavo specifikacije

(drugi pododstavek člena 6(1) te uredbe)

Ministrstvo je uvedlo nacionalni postopek ugovora z objavo vloge za priznanje ZGO „Pera Mantovana“ v Uradnem listu Italijanske republike št. 114 z dne 18. maja 2018.

Celotno besedilo specifikacije proizvoda je na voljo na spletišču:http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijske, živilske in gozdarske politike (www.politicheagricole.it), kjer izberete „Qualità“ (v zgornjem desnem kotu zaslona), nato „Prodotti DOP IGP STG“ (ob robu na levi strani zaslona) in nazadnje „Disciplinari di Produzione all’esame dell’UE“.

(1) UL L 343, 14.12.2012, str. 1.